Stebuklingas akmuo
Linkmenų apylinkėje, netoli milžiniško alksnyno, lyg kažkokiame įdubime yra akmuo labai keistos formos: paplokščias, šonai lyg įspausti, vienas galas primena kažkieno galvą. Ir kas svarbiausia – viduryje to akmens yra išspausta lyg pėda. Dabar jau ne taip žymu, kad tai pėda. Seniau, sako, buvę net ir pirštų žymės. Labai nuostabu, kad tame įdubime niekuomet vanduo neišdžiūsta. Žiemos metu, žinoma, užšąla, o vasarą, kai būna dideli karščiai, tada lieka tik truputį drėgna. Tą vandenį – drėgmę vietos gyventojai vartoja kaipo vais­tus. Atsimenu (gal buvau aštuonerių metų), ant mano tėvelio rankų kažkokios pleiskanos visuomet būdavo. Medicinos vaistai nieko negelbėjo. Kažkoks senukas patarė apvilgyti tuo akmens vandeniu – krauju, kaip kad vadino. Ir nuostabu – rankos tapo švarios švarutėlės. Ar tai atsitiktinumas, ar kažkoks iš tikrųjų vaistas, nežinau.

Padavimai
Padavimai apie akmenis